Usos sardos 
(S. Giovanni – Ozieri)

Bella est sa notte, e milli fogarones
Mandan fumu a su chelu altu e serenu.
In sas carrelas ballan senza frenu
Sas pizzinnas, chi paren visiones.

Sos giovanos cantende in tonu amenu
Ispricana sas issoro passiones,
E deo custas istranzas funziones
Cuntempro de meraviglia pienu.

Fattende chent’augurios, sa manu
S’istringhen basendèsi puru in cara,
Cun d’unu fàghere saviu e galanu

Chi ti narat chi custa est gente rara.
Gai ido e penso, e s’idulu lontanu
Amento, e custa festa m’est amara.